钦定古今图书集成/理学汇编/学行典/第193卷 > 丘铎
## 钦定古今图书集成/理学汇编/学行典/第193卷 > 丘铎

按《明外史孝义传》：“丘铎，字文振，祥符人。元末，父为湖
广儒学提举，铎将奉母赴之，会寇起，避之庆元。久之，
浙东底定，乃奉母赴京师。已而父至，铎卖药供甘旨。
未几，弟为上虞巡检，铎奉父母偕行。母有疾，铎昼夜
泣祷，乞以身代。及卒，哀恸几绝，卜葬其县之鸣凤山，
结庐墓侧，朝夕上食如生。当寒夜月黑，悲风萧瑟，铎”
辄绕墓号曰：“儿在斯！儿在斯！”山深多虎，闻铎哭声，即
避去。时称真孝子。铎初在庆元，从祖父母居故乡者
八人，贫不能自存，铎悉迎养之。有姑年十八，夫亡守
节，铎养之终身。他懿行多类此。